**STO GODINA POVIJESTI UGOSTITELJSKO-TURISTIČKOG UČILIŠTA U ZAGREBU**

Na drugom katu zgrade u Nikolićevoj ulici u Zagrebu (danas Teslina), **09.01.1917**., te u nazočnosti brojnih uglednih osoba iz društvenog i političkog života, svečano je otvorena **„Stručna škola gostioničarsko-kavanarskih naučnika“.** Prigodnim govorom predsjednik školskog straješinstva Franjo Schmidt, između ostalog, u svom govoru naglašava: „…*prva je na slavenskom Jugu, pa nek nam bude prava matica i rasadnica zdravih i obrazovanih elemenata*…“. Jutarnji list s ponosom ističe kako je to *„…prva slavenska škola te struke u Monarhiji“.* Nastavu je te prve godine pohađalo samo 43 učenika (pikola) i školska godina trajala je samo 6 mjeseci.

Monografija Ugostiteljsko-turističkog učilišta u Zagrebu iz 2006. godine pod

Temelji programa ove škole postavljeni su 11. veljače 1914. kada je Kraljevska zemaljska vlada odobrila Ustrojni statut i Naučne osnove „**Stručne škole za gostioničarsko-kavanarske naučnike u slobodnom i kraljevskom gradu Zagrebu**“. Savez gostioničarsko-krčmarskih zadruga kraljevine Hrvatske i Slavonije u Zagrebu ovim je dokumentima ustrojio stručnu školu za naučnike svojih obrtnih grana.

Zbog Prvog svjetskog rata proći će još dvije godine u stvaranju materijalnih i kadrovskih preduvjeta za početak rada prve škole ugostiteljskog profila južnije od Beča.

Tijekom proteklog stoljeća ova škola je po broju učenika kontinuirano bila najveća u Republici Hrvatskoj, a nazive je često mijenjala što pokazuje sljedeća tabela:

|  |  |
| --- | --- |
| GODINA | NAZIV ŠKOLE |
| 1914.1927.1933.1937.1941.1949.1960.1967.1977.1978.1986.1997.1999. | STRUČNA ŠKOLA GOSTIONIČARSKO-KAVANARSKIH NAUČNIKASTRUČNA ŠKOLA ZA GOSTIONIČARSKO-KAVANARSKE, SVRATIŠTARSKE I KUHARSKE NAUČNIKESTRUČNA ŠKOLA UGOSTITELJSKIH STRUKA U ZAGREBUSTRUČNA KONOBARSKO-KUHARSKA ŠKOLA UDRUŽENJA UGOSTITELJASTRUČNA ŠKOLA UČENIKA UGOSTITELJSKIH STRUKAŠKOLA UČENIKA U PRIVREDI UGOSTITELJSKE STRUKEUGOSTITELJSKA ŠKOLA S PRAKTIČNOM OBUKOMUGOSTITELJSKI ŠKOLSKI CENTAROBRAZOVNI CENTAR ZA UGOSTITELJSTVO, HOTELIJERSTVO I TURIZAMUGOSTITELJSKO-HOTELIJERSKI OBRAZOVNI CENTARUGOSTITELJSKO-TURISTIČKA ŠKOLA - ZAGREBUGOSTITELJSKA ŠKOLA U ZAGREBUUGOSTITELJSKO-TURISTIČKO UČILIŠTE U ZAGREBU |

**Tabela ravnatelja ove škole od osnutka do danas**:

|  |  |  |  |
| --- | --- | --- | --- |
| RED. BROJ | IME I PREZIME | GODINA | UKUPNOGODINA |
| 1.2.3.4.5.6.7.8.9.10.11.12.13.14.15.16. | STJEPAN DEBELJAKANTE GIVIDINISLAVKO POSAVECELZA KOŠČAKJELKA ROLIHDOBRILA ŠVELECZORA ŠNAJDARJELKA ROLIHĐURO BAŽULIĆIVAN TAJSLJOSIP NOVAKOVIĆKATICA LANGJURE KUPREŠAKNADA STANIĆNEVENKA ŠPIRIĆMLADEN SMODLAKA | 1917. - 1940.1940. - 1943.1949.1950. - 1952.1952. - 1954.1955.1956.1957. - 1967.1967. - 1975.1976. - 1980.1980. - 1984.1984. - 1991.1991. - 2005.2005. – 2012.2013. – 2014.2014. - danas | 233132111095471471 |

**PRIČA O NATKONOBARU FRANU HORVATU**

Početkom dvadesetog stoljeća u Zagrebu je djelovalo *Društvo hrvatskih konobara* koje je okupljalo napredne ljude iz njihove profesije. Natkonobar **Fran Horvat** u početku je bio tajnik, a zatim i predsjednik Društva.

1910. godine u Karlovcu održan je kongres Zemaljskog saveza gostioničarsko-krčmarskih zadruga kraljevine Hrvatske i Slovenije. Na tom velikom i značajnom skupu **Fran Horvat** istupio je s apelom za osnivanje konobarske stručne škole. Pomanjkanje strukovnog obrazovanja bio je najveći problem i razlog da se ugostiteljstvo ne može podignuti na viši stupanj razvoja u odnosu na zapadne zemlje Europe. Delegat iz Lipika, za vrijeme čitanja Horvatova obrazloženja, povikao je da *„- ne treba škole!“.*

*- „Naravno, dok imate ljude koji vam rade 18-20 sati dnevno skoro badava, ne treba vam škole.“ –* hladnokrvno mu je odgovorio Fran Horvat i zbog toga bio isključen do kraja Kongresa.

Iduće, 1911. godine Fran u *Konobarskom vjesniku* piše prijevod prvog dijela *„Nauka o serviranju“Adolfa Fr. Hessa –ondašnjeg ravnatelja bečke konobarske škole* koji posvećuje *blagorodnom gospodinu Franji A. Schmidtu, svratištaru, predsjedniku „Gostioničarskog saveza“, vijećniku trgovačko-obrtničke komore i pokrovitelju“Društva hrvatskih konobara u Zagrebu“.*

Pet godina kasnije, Fran Horvat u novootvorenoj privatnoj stručnoj školi, postaje prvi učitelj predmeta *„Nauka o serviranju“.*



*Fotografija I. nastavničkog vijeća i polaznika (picola) ove škole. Prvi s desna sjedi ravnatelj Stjepan Debeljak, a u sredini Fran Horvat.*

Glavna knjiga i udžbenik po kojem su mladi naučnici, zvani još i „picolo“, stjecali znanje iz Nauka o serviranju bio je prijevod istoimene knjige A. F. Hessa.

Neke uzance iz te knjige danas djeluju arhaično i pomalo smiješno, ali suština ponašanja konobara prema gostu nije se bitno izmijenila…

Prva poglavlja govore o dočeku gosta, pozdravljanju i složenom sustavu tituliranja ondašnjih žitelja Beča i drugih austrougarskih gradova. Konobar treba posvetiti posebnu pozornost svom izgledu, osobnoj higijeni i komunikaciji…

***Pravila pristojnosti u saobraćaju s gostom***

*Ako konobar razgovara s gostom, onda mora u pristojnom položaju, ne preblizu, ali ne takodjer predaleko stajati i gostu u oči gledati. Kod toga ne smije se nasloniti na stolac ili na stol, ili dapače kod toga držati stol ili stolac i u skučenom položaju s gostom govoriti: on ne smije ruke ni u žepu od hlača držati, a niti s traga hrpta… Još je nepristojnije ako se konobari, misleći da ih nitko ne vidi, grebu, rukama po lasima ruju, ili dapače rukom po nosu vrtaju, nokte i ubrus grizu, nokte čiste ili režu u lokalu, ili sa čačkalicom po ustima bodu. To su zli i zadnji običaji isto tako nepristojni, kao što i jesti prigodom posluživanja, dolaziti s punim ustima, zdihavati, otvoreno kašljati i pljuvati u nazočnosti gostova. I isto čišćenje nosa i upotreba žepnog rupčića neka se – ako je ikako moguće – ne dogadja pred gostima.*

***O napojnici***

*Ako gost dade konobaru napojnicu, tada se ovaj mora na pristojni način zahvaliti. Ako ne dobi napojnice, to je skrajna neumjesnost obilaziti oko stola i svakojakim gestama i licem nastojati svratiti pozornost gosta na sebe. Konobar može stajati – kad je gost platio račun - u blizini njegovoj, ali to ne smije biti na nasilni i napadni način. Napojnica je slobodan dar na kojega nije nitko prisiljen.*

***Držanje konobara iza odlaska gosta***

*Prije je bilo rečeno, da se konobari, dok su gosti prisutni u lokalu, ne smiju sjesti. Ako je lokal prazan, onda se mogu – ako im šef dozvoli – sjesti, ali na taj način, da ih dolazeći gosti ne mogu opaziti. Vrlo je nepristojno, ako se konobari sjednu k prozorima ili kroz otvorene prozore napolje gledaju…*

**UČILIŠTE DANAS**

Nakon osam desetljeća podstanarstva škola dobiva vlastitu novu zgradu 1997. godine, a godinu dana kasnije dobiva sadašnji naziv “Ugostiteljsko-turističko učilište”. Unutarnji prostor ove moderno opremljene zgrade sadrži učionice općeg tipa s nastavničkim kabinetima, vijećnicu, knjižnicu s čitaonicom, 2 informatičke učionice s 25 umreženih računala, predavaonicu za razne skupove do 70 osoba, športsku dvoranu sa svlačionicama, učenički i nastavnički zdravljak te školski restoran otvorenog tipa „Stara zagrebačka škola“. Od stručnih sadržaja, tu se nalaze specijalizirane učionice za kuharstvo, ugostiteljsko posluživanje i slastičarstvo, vinoteka, catering, školska radionica otvorenog tipa za praktičnu nastavu i kemijska čistionica. Ukupna površina unutarnjeg prostora iznosi 8320 m2 i vanjskog preko 13000 m2. Ovako strukturiran prostor i sadržaj ima sve uvjete za kvalitetno obrazovanje učenika i polaznika u ugostiteljsko-turističkim zanimanjima, ali i za uvođenje i primjenu novih programa, potrebnih ugostiteljstvu i turizmu grada Zagreba i Republike Hrvatske.

Školske godine 2014./2015. Učilište je umreženo na Internet, a sljedeće godine uvodi se e-Dnevnik za koji roditelji i nastavnici imaju samo pozitivne dojmove dok je mišljenje učenika podijeljeno. Nekim učenicima ne sviđa se što roditelji saznaju za njihove izostanke s nastave i slabe ocjene, prije nego ih isprave, bez dolaska u školu i informativnih sastanaka s razrednikom.

Najveće zasluge za podizanje informatičke opremljenosti i pismenosti svih nastavnika i zaposlenika Učilišta pripadaju ravnatelju Mladenu Smodlaki koji koristi svaku mogućnost kako bi se nastava i odgojno obrazovni proces podigli na najvišu moguću razinu u skladu s financijskim mogućnostima.

**

*U novu i suvremeno opremljenu školsku zgradu u Utrinama, Kombolova ulica 2a, Ugostiteljsko-turistička škola uselila je u jesen 1997. godine*